Predkladacia správa

      	 Návrh zákona o Tlačovej agentúre Slovenskej republiky a o zmene niektorých zákonov  sa predkladá na základe Plánu legislatívnych úloh vlády Slovenskej republiky na rok 2008.

	Platný zákon č. 81/1992 Zb. o Česko-slovenskej tlačovej kancelárii Slovenskej republiky so sídlom v Bratislave je prekonaný a nezohľadňuje nové požiadavky a úlohy tlačovej agentúry v podmienkach Slovenska ako samostatného štátu.

	Tlačová agentúra Slovenskej republiky – Slovakia je konštituovaná ako spravodajská, informačná agentúra Slovenskej republiky. Ako príspevková organizácia Ministerstva kultúry Slovenskej republiky je zapojená finančnými vzťahmi na štátny rozpočet. Súčasná právna úprava nedostatočne jasne definuje službu verejnosti v oblasti získavania informácií a osobitné úlohy, ktoré tlačová agentúra vykonáva vo verejnom záujme.  Tento stav vyúsťuje do spochybňovania úlohy Tlačovej agentúry Slovenskej republiky  a obvinení z obmedzovania hospodárskej súťaže.

 Ústava Slovenskej republiky zaručuje právo na informácie. Vytvorenie primeraných nástrojov na zabezpečenie tohto ústavného práva je povinnosťou štátu. Len využitím neštátnych informačných agentúr v krajine s malým počtom obyvateľov, ku ktorým patrí aj Slovenská republika, nie je možné zabezpečiť informačnú potrebu verejnosti a štátu. Informačná funkcia štátu spočíva jednak v povinnosti sprístupňovať informácie verejnosti, ako aj v získavaní relevantných informácií štátom za účelom efektívneho fungovania štátnej správy, príp. samosprávy, a to aj vo vzťahu k zahraničiu. Národná tlačová agentúra je jedným z nástrojov, ktorý bude zabezpečovať ústavné právo občanov na informácie bez ohľadu na ich komerčnú hodnotu. Z tohto dôvodu sa hlavná činnosť tlačovej agentúry vymedzuje ako poskytovanie služieb verejnosti v oblasti spravodajstva, pričom služba verejnosti zahŕňa okrem vyhľadávania a spracovávania aktuálnych, včasných, overených, neskreslených a nestranných informácií aj  ich uchovávanie a ďalšie sprístupňovanie, nakoľko sú súčasťou kultúrneho bohatstva Slovenskej republiky.

Návrh nového zákona o Tlačovej agentúre Slovenskej republiky a o zmene niektorých zákonov predpokladá niekoľko zásadných zmien. Jej hlavným cieľom je vytvoriť podmienky na plnenie služby verejnosti v oblasti domáceho a zahraničného spravodajstva a zefektívnenie hospodárenia, kontroly a riadenia tlačovej agentúry s cieľom zvýšiť jej nezávislosť, kvalitu a konkurencieschopnosť v prostredí komerčných tlačových agentúr. 

	Na dosiahnutie tohto cieľa sa navrhuje transformácia tlačovej agentúry z príspevkovej organizácie na verejnoprávnu inštitúciu,  prevod majetku štátu, ktorý sa nachádza v správe tlačovej agentúry, do jej vlastníctva, úprava podnikateľskej činnosti tlačovej agentúry, podmienok jej hospodárenia a presnejšie zadefinovanie hlavnej činnosti tlačovej agentúry. V rámci hlavnej činnosti sa osobitne vymedzujú povinnosti tlačovej agentúry, ktoré vykonáva vo verejnom záujme, a na ktoré bude tlačovej agentúre poskytnutý príspevok zo štátneho rozpočtu. Ide napr. o poskytovanie informácií o činnosti, legislatívnom procese, rozhodnutiach  a aktivitách  orgánov Európskej únie, vyhľadávanie a spracovávanie informácií zo Slovenskej republiky pre zahraničie, zhromažďovanie a  sprístupňovanie databáz obrazových a zvukových záznamov v elektronickej podobe na študijné a vedecké účely.  Návrh zákona ďalej predpokladá vytvorenie správnej rady  ako vrcholného orgánu tlačovej agentúry, ktorého  štyroch členov volí a odvoláva Národná rada Slovenskej republiky a jedného člena volia a odvolávajú zamestnanci tlačovej agentúry, ako aj voľbu generálneho riaditeľa  správnou radou. Navrhuje sa vyčlenenie majetku tlačovej agentúry získaného z prostriedkov štátneho rozpočtu  z výkonu rozhodnutia a exekúcií, zavedenie systému členeného účtovníctva, v ktorom sa oddelia príjmy z podnikateľskej činnosti od ostatných príjmov tlačovej agentúry, ako aj ďalšie úpravy súvisiace s týmito zmenami a s plnením úloh tlačovej agentúry v zmysle tohto zákona.

	Návrh zákona vychádza z noriem vyššej právnej sily, najmä čl. 26 Ústavy Slovenskej republiky, čl. 10 Európskeho Dohovoru o ochrane ľudských práv a základných slobôd, čl. 19 Medzinárodného paktu o občianskych a politických právach a je v súlade s medzinárodnými záväzkami, ktorými je Slovenská republika viazaná. 

	Návrh zákona ďalej preberá inštitúty a princípy relevantných odporúčaní a rezolúcií Rady Európy (napr. Odporúčanie č. R/94/13 Výboru ministrov členským štátom k opatreniam na podporu transparentnosti komunikačných médií, Odporúčanie č. R/97/20 Výboru ministrov členským štátom o prejavoch nenávisti, Odporúčanie č. R/97/21 Výboru ministrov členským štátom o médiách a podpore kultúry znášanlivosti, Odporúčanie č. R/99/1 Výboru ministrov členským štátom o opatreniach na podporu mediálneho pluralizmu).

	Predložený návrh nie je v rozpore s Ústavou Slovenskej republiky a medzinárodnými záväzkami, ktorými je Slovenská republika viazaná, a je kompatibilný s právom EÚ/ES.

	Predkladaný návrh zákona bude mať  dopad na verejné financie porovnateľný s výškou doterajšieho príspevku na činnosť Tlačovej agentúry Slovenskej republiky – Slovakia ako príspevkovej organizácie zo zákona. Príspevok zo štátneho rozpočtu podľa zákona o štátnom rozpočte na príslušný rok bude zmluvne viazaný na uskutočňovanie služieb vo verejnom záujme, resp. realizáciu účelových investičných projektov vo verejnom záujme.